ตลาดหุ้นจีนระงับการซื้อขายเช้านี้ หลังดิ่งกว่า 5%
ตลาดหุ้นจีนระงับการซื้อขายเช้านี้ (7 ม.ค.) หลังดิ่งกว่า 5% ล่าสุด ณ เวลา 8.58 น. ตามเวลาไทย ตลาดหุ้นจีนปรับตัวลง 181.67 จุด หรือ 5.40% สู่ระดับ 3180.17 จุด
7 ม.ค. 2559

ผู้สื่อข่าวรายงานว่า ตลาดหุ้นจีนเช้านี้ปรับตัวลง 5% ล่าสุด ณ เวลา 9.00 น. (ตามเวลาประเทศไทย) ตลาดหุ้นจีนปรับตัวลง 183.14 จุด หรือ 5.45% สู่ระดับ 3178.70 จุด ขณะที่ตลาดหุ้นเซี่ยงไฮ้และตลาดหุ้นเสิ่นเจิ้นประกาศระงับการซื้อขาย หลังจากดัชนีดิ่งลงกว่า 5% ในช่วงเช้านี้ (7 ม.ค.)
ทั้งนี้ นับเป็นครั้งที่ 2 ในสัปดาห์นี้ที่จีนประกาศใช้เซอร์กิต เบรกเกอร์เพื่อหลีกเลี่ยงความผันผวนของตลาด โดยสาเหตุหลักที่ทำให้ตลาดหุ้นร่วงลงอย่างหนักนั้น มาจากการที่ธนาคารกลางจีนปรับลดค่ากลางเงินหยวนลงสู่ระดับระดับต่ำสุดในรอบ 5 ปีในวันนี้
ด้าน China Foreign Exchange Trading System (CFETS) รายงานว่า เงินหยวนปรับตัวลง 3.32% แตะที่ 6.5646 หยวนต่อดอลลาร์เช้าวันนี้
โดยการปรับลดค่ากลางเงินหยวนส่งผลให้สกุลเงินหยวนซึ่งมีการซื้อขายในตลาดฮ่องกงร่วงลงแตะระดับต่ำสุดในรอบ 5 ปี โดยเมื่อเวลาประมาณ 09.30 น.ตามเวลาท้องถิ่นในวันนี้ ค่าเงินหยวนที่มีการซื้อขายในตลาดฮ่องกงร่วงลง 0.38% สู่ระดับ 6.7383 ดอลลาร์